Serbia

A **Republica de Serbia** (en serbio, *Република Србија* u *Republika Srbija*) ye un país d'o sud-este d'Europa, un d'os seis estaus resultants de l'antigua Yugoslavia. A suya capital ye la ciudat de Belgrado.

## Cheografía
### Mugas
Serbia muga con Hongría, Rumanía, Bulgaria, Albania, Macedonya d'o Norte, Montenegro (país con o cual formó un estato confederal dica 2006), Bosnia y Herzegovina y Croacia.

## Politica
### Divisions administrativas

Serbia ye un estau unitario composau por municipios y ciudaz agrupaus en districtos y con dos rechions autonomas, a Vojvodina situada a lo norte d'o país, y la Provincia Autonoma de Kosovo y Metohija a lo sud (encara que ista zaguera proclamó la suya indepencia unilateralment como Kosovo). Os municipios, clamaus *opštine*, son un total de 145, amás de 29 ciudaz (*gradovi*) que s'agrupan en 29 districtos, amás d'a ciudat de Belgrado que forma un districto propio; os districtos no poseyen garra competencia propia y nomás fan funcions de divisions purament administrativas.

Tanimientres, se gosa considerar que Serbia Central (ye decir, o territorio que no fa parte de garra rechión autonoma) ye una provincia, que chunto con as dos rechions autonomas forma lo conchunto de tres provincias d'o país.

#### Districtos
##### Serbia Central

##### Vojvodina

##### Kosovo y Metohija
Se tracta d'una división *[[de iure]]*, en estar *[[de facto]]* Kosovo un país independient, encara que la suya independencia no ye reconoixida por Serbia.

## Historia
### Etnochenesi
Os serbios yeran descritos en o libro *[[De administrando Imperio]]* como os habitants d'unos principaus entre os croatas y os bulgaros. Beluns d'estos principaus son descritos en atras fuents como part de Croacia, y Bosnia en fuents posteriors será distinguida de Serbia u d'os principaus serbios. A base d'a organización social d'os serbios yera a *[[zadruga]]* u familia ampla, como en atros pueblos eslaus. Cualques *[[zadruge]]* aplegadas yeran baixo o mando d'un *[[župan]]* ("mainate"). En bel caso uns cuantos *župani* podeban unir-sen y estar en a subchección d'un *veliki župan* u "gran župan". Rematan predominando dos estaus serbios, Zeta, en l'actual Montenegro y Raška, en l'interior, en a zona d'o Sanchac de Novi-Pazar. O cristianismo plega a los serbios dende Agrida, y a conversión remata a zaguers d'o sieglo IX.

### Estau serbio uniu

En a segunda metat d'o sieglo XII Esteban Nemanja, Župan de Raška, consigue absorber Zeta y fer-se independient de Costantinoble. En 1217 un legau apostolical lo corona rei, pero Serbia continará estando ortodoxa. Sava, un fillo d'Esteban Nemanja que yera monche d'Athos, consigue creyar una ilesia ortodoxa autocefala serbia, y cuan n'esdebién arcebispe corona a lo suyo chirmán en 1221 como rei d'alcuerdo con o rito ortodoxo. Ye o principio d'a dinastía Nemanja. Esteban I y os suyos succesors costruirán entre os sieglos XIII y XIV una serie de grans monesterios (Studenica, Decani, etc...).

O reino serbio d'os Nemanja puet resistir o expansionismo d'os bulgaros y os bizantins, y con Esteban Dušan plega a lo suyo apocheu. Esteban Dušan estendilla o suyo reino por Macedonya y Grecia, plegando a conquerir part d'o Ducau de Neopatria a los almogávars. En 1346 Dušan empenta que Peć se convertise en seu patriarcal, y ixa mesma anyada y en Skopje l'arcebispe de Peć corona a Dušan como emperador de serbios, griegos, bulgaros y albaneses. A creyación d'a seu patriarcal ortodoxa pa os serbios en Peć fa que i haiga un schisma con os griegos bizantins (con seu patriarcal en Costantinoble), dica 1375. Dušan muere en 1355 sin poder conquerir Costantinoble, una anyada mes tarde que os turcos otomans conquieren Gallipoli.

### Ocupación otomana
Os succesors de Dušan no pueden mantener a unidat d'un territorio tan extenso, que s'esminglana. Os diferents territorios serbios van cayendo u baixo sobiranía otomana u baixo sobiranía d'un reino bosnio en expansión. En 1389 o principe serbio Lazaro Hrebeldjanović ye derrotau en a batalla de Kosovo Polje. O suyo fillo Esteban Lazarević se sozmete a lo soldán pero demanda l'aduya d'o rei d'Hongría pa poder mantener-se independient. Os hongaros aduyan a creyar en 1412 una plaza fuerte en Belgrado. Dimpués Chorche Branković establix a capital de Serbia en Smeredevo, pero os otomans la prenen en 1439 y en 1459 la ocupan de pa cutio. Serbia se converte en un pachalik otomán y o patriarcato de Peć queda suprimiu dica 1557.

En o periodo de dominación otomana o centro politico d'os serbios se treslada enta o norte, a lo mesmo tiempo que bi ha migracions enta o sud d'o Reino d'Hongría, a lo norte d'o Sava y d'o Danubio, podendo plegar a estar mayoritarios en zonas que enantes yeran habitadas por atros pueblos, (croatas, hongaros, vlacos, etc...). En 1521 os otomans vencen a los hongaros en Mohacs, y os serbios emigraus tamién son baixo dominación otomana.

En 1683 os otomans son redotaus en Viena y esto tien consecuencias pa os serbios, como habitants d'una zona que puet deixar d'estar baixo dominio otomán. En 1688 os austriacos prenen Belgrado y dimpués abanzan ta Kosovo, posando en canción a los serbios pa que se rebelasen. Manimenos os otomans reaccionan y os austriacos s'han de replegar en 1689-1690 chunto con 37.000 familias serbias que s'establixen en l'actual Voivodina. En 1694 plegará atra tongada.

Os otomans fuoron vencius en 1697 y por o tractau de Karlowitz de 1699 abandonan Batchka y lo norte de Sirmia. O patriarca serbio s'establix en Karlowitz (Sirmia). Os otomans ceden a los austriacos o sud de Sirmia, o Banato y Serbia en o tractau de Passarowitz (1718) dimpués d'atra derrota.

Os otomans contraatacoron en 1736 y por o tractau de Belgrado Austria habió de tornar-lis Serbia. Por este tractau se creya a muga norte de Serbia, que ya no cambiará dica a Primera Guerra Mundial.

Totas estas guerras facioron que os serbios emigrasen dende a rechión d'o Kosovo (que dende alavez de conoixe como Viella Serbia) y que o vueito poblacional lo plenasen os albaneses. Beluns d'os serbios que i quedan se converten a l'islam convertindo-se en os gorani actuals. Os serbios no toz os serbios refuchiaus en o reino d'Austria se quedan en a Voivodina, muitos d'ellos s'establixen en os confins militars: centro d'Eslavonia, sud de Croacia, en o que se conoixerá como a Krajina croata. En Voivodina os serbios habrán de convivir con repobladors  de diferents oríchens etnicos a parte d'os serbios: rutens (rusins) eslovacos, alemans, franceses, catalans, (en Nueva Barcelona) etc...

Os otomans posarán a un griego en o patriarcato de Peć en 1739, y lo suprimirán en 1767. En Belgrado bi ha una guarnición de cheniceros que Estambul no controla güaire.

#### Autonomía
En 1804 esclata una insurrección en Chumadia dirichida por Karadjordje, que prene Belgrado en 1806 y se fa proclamar en 1808 principe hereu. Os otomans reaccionan pero o soldán ha de reconoixer l'autonomía de Serbia en o tractau de Bucarest firmau con Rusia en 1812. Manimenos en 1813 contina a guerra y os otomans prenen Belgrado, fan mortaleras y Karadjordje s'ha de refuchiar en Austria.

En 1815 Miloš Obrenović diriche una insurrección en Chumadia, y baixo a presión de Rusia os otomans acceptan que Serbia siga un principau vasallo, con Asemblea (*skupstina*) y exercito. Os otomans encara mantendrán a un gobernador turco, guarnicions y imposarán o pago d'un tributo anyal.

A primera intervención de l'Imperio Ruso en os Balcans fa que se firme o tractau d'Adrianopoli en 1829. En 1833 Serbia ixampla o suyo territorio por o sud. O soldán reconoix a Miloš como principe hereu, y abdica en 1839, pasando o títol a Aleixandre Karadjordjević. En o Tractau de París de 1856 Aleixandre obtién una garantía internacional pa Serbia. A familia Obrenović tornó a lo poder en 1858, pero qui dirichirá o gubierno será o partiu liberal (1867-1893) En 1868 os otomans evacuan as suyas tropas de Serbia.

### Independencia
Serbia declaró a guerra a l'Imperio Otomán en 1876 cuan os disturbios de Bosnia. Encara que os serbios fuoron vencius a lo principio, a zaguers de 1877 tornan a la ofensiva, favoreixius por a intervención rusa en os Balcans. O tractau de Berlín de 1878 reconoix a independencia de Serbia, que queda ixamplada con a rechión de Niš. O Sanchak de Novi Pazar queda baixo administración austriaca chunto con Bosnia-Herzegovina pa fer de zona tampón entre Serbia y Montenegro.

Encomienzan os conflictos d'os serbios con atras nacionalidaz balcanicas que tamién se liberaban d'o dominio otomán. A unión de Rumelia Oriental con Bulgaria ye vista como periglosa por a Serbia independient, (distribuita por territorios historicament bulgaros que podeban reclamar en o futuro una Bulgaria mes poderosa). Os serbios atacoron a los bulgaros en 1885 y fuoron vencius.

En ixos tiempos ya i heba problemas internos por una sublevación d'a chent d'a tierra en 1883 y una presión d'un nuevo partiu radical refirmau por os sublevaus. A constitución de 1888 fa de Serbia cuasi una monarquía parlamentaria, y a politica posterior bien marcada por a luita entre liberals y radicals, dica un inte que o rei Aleixandre Obrenović restableix l'absolutismo monarquico con a Constitución de 1901, pero ye asasinau en 1903.

O nuevo rei ye Pero I Karadjordjević, que con l'aduya de lo ministro Nicola Pasić, d'o partiu radical, restableix a constitución de 1888 y enforteix os ligallos con Francia y Rusia. En politica exterior Serbia ye obligada a reconoixer l'anexión de Bosnia-Herzegovina por l'Imperio Austrohongaro y preba d'estendillar-se enta o sud, declarando a guerra a l'Imperio Otomán o 18 d'octubre de 1912 chunto con Bulgaria, Grecia y Montenegro, encomenzando a Primera Guerra Balcanica. Os serbios ocupan a part occidental de Macedonya y a mayor part de Kosovo y os montenegrins Peć. Serbia pretende tener una salida a la mar a traviés de tierras albanesas, pero l'Imperio Austrohongaro se i oposa. En o tractau de Londres de mayo de 1913 ye reconoixiu un estau albanés independient pero quedando Kosovo dentro de Serbia. En chunio os bulgaros encomienzan a Segunda Guerra Balcanica, son derrotaus y por o tractau de Bucarest d'agosto de 1913 a part de Macedonya correspondient a l'actual Macedonya d'o Norte y o norte d'o Sanchac de Novi Pazar son adchudicaus a Serbia.

### Primera Guerra Mundial
Dimpués de l'atentau de Sarajevo de 1914 organizau por serbios. Austria-Hongría adreza un ultimatum a Serbia, y li declara a guerra o 27 de chulio. l'Imperio Ruso refirma a Serbia y encomienza a primera Guerra Mundial. Os serbios no resisten que a lo principio, y reblan. En noviembre de 1914 ya no controlan Belgrado, pero en aviento lo reconquieren. Bulgaria entra en a guerra pa anexionar-se Macedonya, y esto fa que os serbios ya no puedan defender-sen. L'exercito serbio se retira t'Albania y ye evacuau por os aliaus en Corfú, pa ser adrezaus a lo frent d'Orient dende chulio de 1916. O frent d'orient se creba en setiembre de 1918, y Austria-Hongría se rinde o 3 de noviembre. L'1 d'aviento de 1918 Aleixandre Karadjordjević proclama a formación d'o Reino d'os Serbios, Croatas y Eslovenos.

### Os serbios en a Yugoslavia d'entreguerras
Un comité yugoslau formau en Londres por dirichents orichinarios de l'Imperio Austrohongaro y d'o gubierno serbio de Pasić firmoron o 20 de chulio de 1917 a declaración de Corfú, que preveyeba a unión d'os eslaus d'o sud baixo a monarquía d'os Karadjordjević. L'1 d'aviento de 1918, o fillo de Pero I de Serbia, Aleixandre, proclama o Reino d'os serbios, croatas y eslovenos.

En as prebatinas de redacción d'una Constitución en 1919-1920 se vei de seguida o conflicto entre os centralistas panserbios y os federalistas orichinarios de l'Imperio Austrohongaro. O partiu croata d'a chent d'a tierra fa boicot a l'Asemblea y Pasić puet conseguir una constitución centralista o 28 de chunio de 1921. En a decada de 1920 i habrá crisis politicas por o conflicto entre croatas y serbios, (o lider d'o partiu croata d'a chent d'a tierra será engarcholau y asasinau).

O 6 de chinero de 1929 o rei Aleixandre disuelve o Parlamento y la constitución de 1921 ye abolida y bi ha dictadura. O reino prene o nombre oficial de Yugoslavia. O 9 d'octubre de 1934 o rei Aleixandre muere en un atentau obra d'os ustaixas. O principe de Pavlo exerce a rechencia. En 1938 se creya una banovina autonoma croata con tierras de Bosnia-Herzegovina. Os serbios controlan atras partes de Bosnia-Herzegovina.

### Segunda Guerra Mundial
A primers de 1941 Hitler ordena a Yugoslavia que s'adhiera a lo Pacto Tripartito pa atacar Grecia. O rechent Pavlo accepta pero uns patriotas serbios se sublevan y o 27 de marzo o cheneral Simović obliga a lo rechent a exiliar-se. Pero I ye proclamau rei y denuncia o pacto. O 6 d'abril os exercitos alemans, italianos y hongaros invaden Yugoslavia. O 17 d'abril o gubierno se rinde. Os invasors dividen Yugoslavia y se creya una Serbia independient que se reduciba a la Serbia posterior a 1878 pero con o Banato Serbio y sin o districto de Pirot, que s'han quedau os bulgaros.

O cheneral Nedić, ministro d'a Guerra entre 1938 y 1941 dirichiba o gubierno. O Banato Serbio yera baixo control d'os alemans locals, suabios d'o Danubio. Os chudieus de Serbia son eliminaus. Se creya lo Estau Independient de Croacia, que ocupa Bosnia-Herzegovina, o Sirmio y a mayor part de Croacia. En este estau controlau por los ustaixas son eliminaus los opositors y sobretot los serbios, seguntes bella fuent o numero de serbios exterminaus plega a 750.000.

Dende a primavera de 1941 s'organiza una resistencia en o norte de Kosovo. Dimpués i habrá dos resistencias. Os chetniks, nacionalistas monarquicos serbios dirichius por o cheneral Draža Mihailović que se negó a capitular en abril y os comunistas dirichius por Josip Broz Tito. En agüerro de 1941 una ofensiva alemana fa que se dividan Mihailović negocia con os alemans y Tito pasa ta Bosnia.

Os chetniks luitan contra os ustaixas croatas y se dedican a fer mortaleras de croatas y sobretot musulmans en as zonas de Bosnia-Herzegovina que controlan. Cuan os partisans comunistas iban prenendo importancia os chetniks plegoron fer liga con os ustaixas.

Os partisans comunistas combaten contra italianos, alemans y os ustaixas croatas. A zaguers de 1943 Tito creya en Jajce un Comité nacional de liberación, que será l'embrión d'o futuro gubierno federal. Pero II reconoix en 1944 a Tito como jefe d'a Resistencia. Cuan l'Exercito royo sovietico plega ta Belgrado os partisans ocupan gran parte d'o país. A Conferencia de Yalta en febrero de 1945 planteya que i haiga un compromís o rei y Tito que sería o president. En 1945 os partisans dominan Yugoslavia y l'11 de noviembre a lista unica d'o Frent d'o Pueblo obtién o 90 % d'os votos. A monarquía ye abolida y se creya a Republica popular federativa de Yugoslavia.

### Os serbios en Federación Yugoslava de Tito
Tito pretendeba evitar que Serbia y os serbios tenesen un peso excesivo en a federación yugoslava y no unificó territorialment a los cristianos ortodoxos de luenga serbocroata, que quedoron distribuitos por as republicas socialistas que establió: Republica Socialista de Serbia, Republica Socialista de Bosnia y Herzegovina, Republica Socialista de Montenegro y Republica Socialista de Croacia. Dió categoría de republica a Macedonya, deseparando-la de Serbia y dio autonomía a las rechions con minorías no serbias numerosas como a Voivodina y o Kosovo, a on permitió que entrasen nuevas poblacions albanesas. Lo predominio albanés en bella zona perchudicaba a los serbios.

Pero china chana os serbios iban fendo-se con o poder d'a Republica Federal Socialista de Yugoslavia, y ya en a decada de 1960 os serbios controlaban l'exercito federal.

#### A unión yugoslava se torna insostenible
Dende 1986 Slobodan Milošević, d'o partiu comunista de Serbia prene un discurso nacionalista serbio chauvinista y aproveita a tensión entre serbios y albaneses en o Kosovo, y os ataques albaneses a la minoría serbia pa mover sensibilidaz. Os eslovenos y croatas deseyan cada vegada mes a independencia. En chinero de 1990 os eslovenos creban os ligallos con os comunistas de Yugoslavia, y farán o mesmo os croatas.

En 1990 dimpués d'un referendum Serbia prene una constitución que remata con l'autonomía d'o Kosovo y a Voivodina, encara que permite o multipartidismo. Slobodan Milošević ye esleito president o 23 d'aviento de 1990 en as Eleccions parlamentarias serbias con o 65 % d'os votos.

### Os serbios cuan s'esminglana Yugoslavia
O 25 de chunio Eslovenia y Croacia proclaman a independencia y encomienza una guerra entre l'Exercito Federal Yugoslau y las republicas secesionistas. Los serbios de Croacia proclamoron la independencia d'a rechión de Krajina centrada en Knin, que esdendría la Republica Serbia de Krajina. Lo gubierno federal yugoslau refirmó a los serbios de Croacia con la presencia de l'exercito federal. Bi habió mortaleras y operacions de limpieza etnica contra la poblacion croata mientres duró la Guerra d'independencia croata, a la vegada que en lo territorio controlau por la Croacia independient se forzó a muitos serbios pa que se'n fuesen. Beluns se refuchioron en Serbia.
  
Dimpués proclama a independencia Bosnia-Herzegovina. En Bosnia-Herzegovina se repetirá o mesmo proceso pero con mayor rapideza y violencia. Os serbios de Bosnia y Herzegovina son mes numerosos que en Croacia y son mayoritarios en amplas zonas: Bosnia occidental, Herzegovina oriental y zonas de Bosnia oriental mugants con Serbia. A población bosnia musulmana y croata fue forachitada u exterminada de muitas d'estas zonas y las zonas de mayoría serbia prenioron continuidat territorial a traviés d'o corridor de Posavina, a costa d'os croatas. Igual como en Croacia, buena part de la poblacion serbia en territorios baixo control de croatas y bosnios fuyó. Lo resultau estió que durant las guerras de succesión yugoslavas en lo norte de Serbia bi habió bels centenars de mils de refuchiaus serbios.

En Kosovo no bi ha guerra mientres bi n'ha en Croacia y Bosnia-Herzegovina, pero muitas zonas son controladas por os albaneses locals. Macedonya se deseparó pacificament y os serbios no podioron organizar o mesmo procedimiento.

En abril de 1992 Serbia y Montenegro forman una nueva Republica federal de Yugoslavia que no fue reconoixida por a comunidat internacional. A situación de guerra en Croacia y especialment en Bosnia-Herzegovina permite a Milošević enfortir o suyo poder. En as eleccions lechislativas d'aviento de 1993 o Partiu socialista (en realidat excomunista) consigue 123 d'os 250 botos. Bi heba una oposición ultranacionalista y una oposición democratica.

Cuan remató a guerra en Bosnia-Herzegovina encomenzó a guerra en o Kosovo con una rapida limpieza etnica, manimenos a OTAN intervinió y obligó a l'exercito serbio a retirar-se'n. Muitos serbios de Kosovo han teniu que ir-se-ne.

## Esportes
Os esportes mes practicatos son o basketbol, o balonmán y o fútbol, a primera división ye conoixita como SuperLiga Serbia.

## Referencias